PJW ส่งซิกผลงานปีนี้สดใส เตรียมออกผลิตภัณฑ์ใหม่หนุนยอดขายโตเข้าเป้า 8%
PJW ส่งซิกผลงานปีนี้สดใส เตรียมออกผลิตภัณฑ์ใหม่หนุนยอดขายโตเข้าเป้า 8%
21 ก.ย. 2561

นายวิวรรธน์ เหมมณฑารพ ประธานกรรมการบริหาร บริษัท ปัญจวัฒนาพลาสติก จำกัด (มหาชน) หรือ PJW เปิดเผยว่า บริษัทฯมีแผนเตรียมจะออกผลิตภัณฑ์ใหม่ และสามารถวางจำหน่ายทำให้เกิดการรับรู้รายได้ภายในครึ่งปีหลังของปี 2561 ซึ่งมั่นใจว่ายอดขายในปีนี้ จะสามารถเติบโตได้ตามเป้าหมายที่วางไว้หรือเติบโต 8%จากปีก่อน
“บริษัทฯยังเชื่อว่าแนวโน้มภาพรวมธุรกิจในครึ่งปีหลังจะดีกว่าครึ่งปีแรกโดยเฉพาะไตรมาส 4/61 ตามคำสั่งซื้อที่เข้ามาต่อเนื่อง จากการเติบโตของยอดขายนิวโมเดลของชิ้นส่วนยานยนต์ และโดยปกติแล้วการผลิตชิ้นส่วนนิวโมเดลใหม่จะมีประสิทธิภาพดีขึ้น หลังจากที่ผลิตมาแล้วระยะหนึ่ง เพราะผู้ผลิตจะมีความชำนาญ ทำให้ได้คุณภาพสินค้าตรงตามมาตรฐานในจำนวนมากขึ้น ซึ่งจะช่วยสร้างรายได้และกำไรขั้นต้นสูงขึ้นกว่าการผลิตในช่วงเริ่มต้น” นายวิวรรธน์กล่าว
ทั้งนี้ การที่แนวโน้มรายได้จะปรับตัวในทิศทางที่ดีขึ้น เนื่องจากการเติบโตของยอดขายนิวโมเดลของชิ้นส่วนยานยนต์ อีกทั้งโรงงานพ่นสียังมีความสามารถใช้กำลังการผลิตได้สูงขึ้น ซึ่งคาดว่ากำลังการผลิตของโรงพ่นสีจะเต็มกำลังผลิตภายในปีหน้า
ขณะที่สินค้าประเภทบรรจุภัณฑ์น้ำมันหล่อลื่น เริ่มมีแนวโน้มที่ปรับตัวดีขึ้น ซึ่งปริมาณคำสั่งซื้อจากลูกค้าเริ่มทยอยกลับมาแล้ว ทำให้เชื่อว่าจะมีทิศทางที่ดีขึ้นได้ ขณะที่สินค้าประเภทบรรจุภัณฑ์นม และนมเปรี้ยว ปัจจุบันมียอดคำสั่งซื้อที่เพิ่มขึ้นเล็กน้อย แต่คาดว่าจะเพิ่มขึ้นจากผลิตภัณฑ์ใหม่ในครึ่งปีหลัง
อย่างไรก็ตาม ความสามารถในการทำกำไรขั้นต้น ยังไม่ได้ตามเป้าหมาย สาเหตุหลักมาจากราคาเม็ดพลาสติกที่เพิ่มสูงขึ้นอย่างต่อเนื่อง ซึ่งจะได้ปรับราคาในไตรมาสถัดไป และได้รับผลกระทบจากการเตรียมความพร้อมในงานนิวโมเดล และโรงงานใหม่ที่จีน
นอกจากนี้ แผนการจัดตั้งบริษัทย่อยแห่งใหม่เพื่อผลิตและจำหน่ายผลิตภัณฑ์พลาสติกของบริษัท ณ มณฑลเจียงซู ประเทศจีน ได้ดำเนินการจดทะเบียนบริษัทฯเป็นที่เรียบร้อยแล้ว โดยมีชื่อว่า บริษัท ปัญจวัฒนาพลาสติก (เจียงซู) จำกัด โดยบริษัทฯคาดว่าจะมียอดขายปีละ 100 ล้านบาท ในปี 2562 และประมาณการไว้ว่าจะเพิ่มเป็น 300 ล้านบาทในปีถัดไป และขณะนี้ลูกค้าได้อนุมัติให้บริษัทเข้าทำสัญญาซึ่งคาดว่าจะแล้วเสร็จภายในไตรมาส 3 นี้ โดยสัญญามีระยะเวลา 6+2 ปี
สำหรับภาพรวมผลการดำเนินงานงวดครึ่งปีแรก มีรายได้รวมอยู่ที่ 1,490.6 ล้านบาท เติบโต 6.3 % จากงวดเดียวกันของปีก่อน ส่วนกำไรสุทธิอยู่ที่ 15 ล้านบาท และในงวดไตรมาส 2/61 รายได้รวมอยู่ที่ 770 ล้านบาท เติบโตขึ้น 13.8% เทียบกับงวดเดียวกันของปีก่อน ขณะที่กำไรสุทธิ 8.1 ล้านบาท